CELEX: 32011R0602
Language: ro
Date: 2011-06-20 00:00:00
Title: Regulamentul de punere în aplicare (UE) nr. 602/2011 al Comisiei din 20 iunie 2011 privind clasificarea anumitor mărfuri în Nomenclatura combinată

23.6.2011   
            
            
               RO
            
            
               Jurnalul Oficial al Uniunii Europene
            
            
               L 163/8
            
         REGULAMENTUL DE PUNERE ÎN APLICARE (UE) NR. 602/2011 AL COMISIEI
   din 20 iunie 2011
   privind clasificarea anumitor mărfuri în Nomenclatura combinată
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun (1), în special articolul 9 alineatul (1) litera (a),
   întrucât:
   
               (1)
            
            
               Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87, este necesar să se adopte măsuri privind clasificarea mărfurilor menționate în anexa la prezentul regulament.
            
         
               (2)
            
            
               Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții UE specifice, în vederea aplicării de măsuri tarifare sau de altă natură privind comerțul cu mărfuri.
            
         
               (3)
            
            
               În temeiul regulilor generale respective, mărfurile descrise în coloana 1 a tabelului din anexă trebuie clasificate la codurile NC indicate în coloana 2, pe baza motivelor care figurează în coloana 3 a aceluiași tabel.
            
         
               (4)
            
            
               Este necesar să se prevadă posibilitatea invocării în continuare de către titular, în temeiul articolului 12 alineatul (6) din Regulamentul (CEE) nr. 2913/92 al Consiliului din 12 octombrie 1992 de instituire a Codului Vamal Comunitar (2), pentru o perioadă de trei luni, a informațiilor tarifare obligatorii care au fost furnizate de autoritățile vamale ale statelor membre în ceea ce privește clasificarea mărfurilor în Nomenclatura combinată, dar care nu sunt conforme cu dispozițiile prezentului regulament.
            
         
               (5)
            
            
               Măsurile prevăzute în prezentul regulament sunt conforme cu avizul Comitetului Codului Vamal,
            
         ADOPTĂ PREZENTUL REGULAMENT:
   Articolul 1
   Mărfurile descrise în coloana 1 a tabelului din anexă se clasifică în Nomenclatura combinată la codul NC indicat în coloana 2 a aceluiași tabel.
   Articolul 2
   Informațiile tarifare obligatorii furnizate de autoritățile vamale ale statelor membre care nu sunt conforme cu dispozițiile prezentului regulament pot fi invocate în continuare pentru o perioadă de trei luni, în temeiul articolului 12 alineatul (6) din Regulamentul (CEE) nr. 2913/92.
   Articolul 3
   Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 20 iunie 2011.
      
         
            Pentru Comisie, pentru președinte
         
         Algirdas ŠEMETA
         
            Membru al Comisiei
         
      
   
   
      (1)  JO L 256, 7.9.1987, p. 1.
   
      (2)  JO L 302, 19.10.1992, p. 1.
   
      ANEXĂ
      
                  Descrierea mărfurilor
               
               
                  Clasificare
                  (Cod NC)
               
               
                  Motive
               
            
                  (1)
               
               
                  (2)
               
               
                  (3)
               
            
                  Un produs care include un șurub cu o șaibă, o ancoră conexpand și o piuliță, toate din oțel inoxidabil.
                  Șurubul are un cap hexagonal și o lungime de 55 mm, este filetat în întregime și are o rezistență la tracțiune de 490 MPa.
                  Cămașa ancorei are o lungime de 42 mm și un diametru exterior de 10 mm când nu este extinsă. Nu este filetată.
                  Produsul este utilizat la fixarea de elemente pe un material dur, cum ar fi un zid din beton, mai întâi prin inserarea, într-o gaură forată, a cămășii ancorei, cu piulița în interior, și apoi prin inserarea și fixarea șurubului. Pe măsură ce se fixează șurubul, piulița este împinsă înainte spre capul acestuia, iar cămașa ancorei se extinde, fixând solid elementul de materialul dur.
               
               
                  7318 19 00
               
               
                  Clasificarea se stabilește pe baza regulilor generale (RGI) 1 și 6 pentru interpretarea Nomenclaturii combinate, precum și pe baza textului codurilor NC 7318 și 7318 19 00.
                  Produsul nu este un articol compus în înțelesul RGI 3 b) deoarece împreună, elementele care îl formează constituie un produs unic, un șurub conexpand. Se exclude, prin urmare, clasificarea în funcție de elementele componente care conferă produsului caracterul esențial.
                  Se exclude clasificarea la subpoziția 7318 15, ca șurub, cu sau fără piulițe și șaibe, deoarece ancora conexpand este un produs diferit de o piuliță sau o șaibă.
                  Având în vedere caracteristicile produsului, acesta trebuie, prin urmare, clasificat la codul NC 7318 19 00, ca alte articole filetate.